**Mentalne mape- put do lakšeg učenja**

**Učenje je složen proces** koji podrazumijeva usvajanje informacija, navika, znanja, vještina i sposobnosti te skladištenje istih u našem pamćenju.

*I dok određen broj djece bez teškoća i samostalno uči, veliki broj njih na sam spomen učenja reagira otporom, pronalazeći stotine isprika za  njegovo odgađanje i izbjegavanje. Ponekad uzrok tome leži u njima samima ( primjerice nedostatak motivacije), ali neka djeca unatoč velikom trudu uče sa znatnim teškoćama. Jedan od uzroka takvih teškoća učenja mogu biti  nedovoljno razvijene strategije učenja.*

Jedna od strategija koja se u praksi pokazala kao vrijedno sredstvo učenja kako za djecu s teškoćama u učenju, tako i za djecu bez teškoća je primjena mentalnih mapa.

**Što su mentalne mape?**

**Kognitivne ili mentalne mape**su vizualna tehnika prikaza informacija, a ime im je dao britanski psiholog **Tony Buzan**. Mape imaju široku primjenu, a **najčešće se koriste za prezentaciju ideja, sumiranje znanja ili pak kao tehnika koja olakšava pamćenje** kompleksnog sadržaja informacija. Organizirajući informacije pomoću mapa djeca aktiviraju lijevu i desnu polutku mozga, pamte informacije na dva načina (vizualno i verbalno) te ulaze u dublju obradu informacija jer **mentalne mape ne prikazuju samo činjenice, već i  odnosne među pojmovima.**One su sredstvo koje nam pomaže da se kvalitetno organiziramo, potiču kreativnost, razmišljanje i maštu – a ujedno poboljšavaju  koncentraciju. T

Nekoliko istraživanja mentalnih mapa pokazala su da studenti lakše, kvalitetnije i efikasnije uče uz pomoć  mapa nego klasičnim «linearnim» metodama. Danas, za takve i slične svrhe  postoje i razne računalne programske podrške pomoću kojih možemo izraditi mentalnu mapu. Prema jednom istraživanju najpopularnije aplikacije za takvu izradu su *[MindManager](https://hr.wikipedia.org/w/index.php?title=MindManager&action=edit&redlink=1)* i *[FreeMind](https://hr.wikipedia.org/w/index.php?title=FreeMind&action=edit&redlink=1).*Uz to, možemo naći i razne blogove (npr. mindmapping.typepad.com) koji nam sugeriraju kako napraviti umnu mapu na računalu, te prenose koje su novosti u svijetu tehnologije vezane baš za ovu vrstu programske podrške.

**Kako napraviti mentalnu / kognitivnu mapu?**

Proces izrade mentalne mape je jednostavan. Sve kreće **od ključne teme, odnosno glavnog problema** koji se zapisuje na sredini lista papira te se potom, u obliku krošnje drveta, grana na pojmove i ideje koje se daljnjim grananjem detaljnije razrađuju i dorađuju.  
Tony Buzan savjetuje da se prilikom izrade primjenjuju sljedeća pravila:

* početi od sredine nekim crtežom koji karakterizira temu na kojoj se radi
* koristiti razne simbole i različite veličine slova u cijelom dijagramu;
* odrediti i upisati ključne riječi;
* svaka ključna riječ mora biti zapisana samostalno;
* značenje na linijama koje izlaze iz ključne riječi mora se odnositi na ključnu riječ;
* duljina linije iznad koje se pišu riječi neka bude jednaka duljini riječi;
* koristiti različite boje;
* razviti svoj stil izrade mentalnih mapa;
* naglasiti najvažnije dijelove i koristiti asocijacije te
* nacrt mentalne mape napraviti jasno u zrakastoj strukturi.

**Primjena mentalnih mapa u razredu**

**Mentalne mape mogu se koristiti za sve predmete koje dijete teško savladava**. Tijekom procesa učenja i proučavanja količina informacija u knjigama, bilježnici i glavi može biti golema. Ta količina nas može blokirati u našim namjerama i umanjiti kvalitetu učenja ili mogućnost rješavanja nekog problema.

Osnovni proces koji primjenjujemo u učenju je organizacija informacija u smislene i logički povezane cjeline. U tom procesu kreiranje umnih mapa može nam biti izuzetno korisno. **Umne mape možemo crtati na ploči u razredu, na folije na grafoskopu, u bilježnicu, na plakate ili uz pomoć online aplikacija. Savjetujemo da prilikom izrade mentalnih mapa budete što maštovitiji te da koristite što više boja i slikovnih prikaza.** Također, potičite  učenike na izradu vlastitih mentalnih mapa. Prilikom stvarnja mapa, djeca će ulaziti u dublju analizu gradiva te ćete im olakšati put usvanja novih znanja.

**Izvori:**

1. *Buzan, T. (2004): Kako izrađivati mentalne mape: najnoviji alat za razmišljanje koji će promijeniti vaš život. Zagreb: Veble commerce*
2. *Buzan, T. (2001): Biti genijalac: 10 načina otkrivanja vlastite genijalnosti. Zagreb: Veble commerce*
3. *Buzan, T. (2004): Mentalne mape u poslu: kako biti najbolji u svom poslu i pritom imati vremena za zabavu. Zagreb: Veble commerce*